als_Latn dik_Latn tur_Latn
Pas çlirimit nga organizata terroriste DEASH në kuadër të operacionit “Mburoja e Eufratit”, në qytetin Al Bab të Sirisë ka filluar gjallërimi nëpër çarshi dhe tregje me afrimin e muajit të Ramazanit, shkruan Anadolu Agency (AA).
Ushtria e Lirë Siriane (ULS), me mbështetjen e Forcave të Armatosura Turke (TSK), më 23 shkurt kishin pastruar qytetin Al Bab në verilindje të Halepit nga organizata terroriste DEASH.
Teksa Al Bab i është kthyer jetës normale pas një periudhe trevjeçare nën kontroll të DEASH-it, qyteti ka fituar gjallëri edhe me përgatitjet për muajin e Ramazanit.
Në rrugët e Al Bab-it, ku popullata nga të gjitha anët vërshon çarshitë dhe tregjet për të bërë pazar, mund të gjenden të gjitha llojat e prodhimeve.
Ismail Maruf, shitës i pemëve dhe perimeve, për AA thotë se në Al Bab mund të gjendet çdo gjë.
“Falë Zotit, në Al Bab gjendet çdo gjë. Nuk ka asnjë problem për sa i përket perimeve, pemëve dhe bimëve bishtajore. Nuk ka rritje të çmimeve me afrimin e muajit të Ramazanit. Çmimet janë mjaft të volitshme”, thekson Maruf.
Maruf thotë se tani në qytet kanë filluar të fshihen gjurmët e luftës, duke shtuar se është rritur dinamika në tregje me afrimin e Ramazanit.
“Me afrimin e muajit të Ramazanit, është rritur dinamika në çarshi dhe tregje. Faktor i madh që ka ndikuar në këtë është kthimi i banorëve nëpër shtëpitë e veta pas largimit të DEASH-it”, shton Maruf.
Ndërkaq, Husejin Mustafa Rashid, banor i Al Babit, thekson se në vendlindje janë kthyer pas largimit të DEASH-it.
“Për herë të parë pas tre vitesh do të përjetoj Ramazanin në Al Bab. Popullata e qytetit po kthehet. Muaji i Ramazanit do të jetë dinamik”, shprehet Mustafa.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn